A Vajdaság autonóm tartományi alap- és középfokú oktatás és nevelés, valamint a diákjólét területét érintő programtevékenységek és projektek finanszírozására és társfinanszírozására irányuló költségvetési eszközök odaítéléséről szóló tartományi képviselőházi rendelet (VAT Hivatalos Lapja, 14/2015. és 10/2017. szám) 10. szakasza, valamint a tartományi közigazgatásról szóló tartományi képviselőházi rendelet (VAT Hivatalos Lapja, 37/2014., 54/2014. szám – más határozat, 37/2016., 29/2017., 24/2019., 66/2020. és 38/2021. szám) 15. és 16. szakaszának, valamint 24. szakaszának 2. bekezdése alapján, a tartományi oktatási, jogalkotási, közigazgatási és nemzeti kisebbségi – nemzeti közösségi titkár

**SZABÁLYZATOT**

hoz

**A TARTOMÁNYI OKTATÁSI, JOGALKOTÁSI, KÖZIGAZGATÁSI ÉS NEMZETI KISEBBSÉGI – NEMZETI KÖZÖSSÉGI TITKÁRSÁG KÖLTSÉGVETÉSI ESZKÖZEINEK AZ ALAP- ÉS KÖZÉPFOKÚ OKTATÁS SZÍNVONALÁNAK EMELÉSÉT CÉLZÓ – A VAJDASÁG AUTONÓM TARTOMÁNY TERÜLETÉN MŰKÖDŐ ÁLTALÁNOS ÉS KÖZÉPISKOLÁK DIÁKJAINAK BIZTONSÁGÁT NÉPSZERŰSÍTŐ ÉS ELŐMOZDÍTÓ – PROGRAMOK ÉS PROJEKTEK 2025. ÉVI FINANSZÍROZÁSÁRA ÉS TÁRSFINANSZÍROZÁSÁRA VALÓ ODAÍTÉLÉSÉRŐL**

**Általános rendelkezések**

1. szakasz

Jelen szabályzat szabályozza az alap- és középfokú oktatás színvonalának emelését célzó – a Vajdaság Autonóm Tartomány területén működő általános és középiskolák diákjainak biztonságát népszerűsítő és előmozdító – programok és projektek 2025. évi finanszírozására és társfinanszírozására irányuló költségvetési eszközök (a továbbiakban: eszközök) odaítélésének módját, feltételeit és mércéit, éspedig a Vajdaság Autonóm Tartomány költségvetéséről szóló rendeletben a Tartományi Oktatási, Jogalkotási, Közigazgatási és Nemzeti Kisebbségi – Nemzeti Közösségi Titkárság (a továbbiakban: Tartományi Titkárság) külön rovatrendje alatt jóváhagyott appropriációkkal összhangban.

A jelen szabályzatban valamennyi nyelvtani hímnemben használt kifejezés felöleli az adott személyre vonatkozó hím- és nőnemet.

**Az eszközök keretösszege és odaítélésük módja**

**2. szakasz**

A tevékenységek megvalósítására összesen 5.000.000,00 dinár kerül elkülönítésre, ebből 3.500.000,00 dinár az általános iskolák és 1.500.000,00 dinár a középiskolák számára.

A jelen szakasz 1. bekezdésében foglalt eszközöket pályázat útján kell odaítélni, amelyet közzé kell tenni Vajdaság Autonóm Tartomány Hivatalos Lapjában, a Titkárság hivatalos honlapján, valamint a pályázatról szóló tájékoztatást és a honlap címét –, ahol a pályázat elérhető – a Szerb Köztársaság teljes területén terjesztett napilapok legalább egyikében is meg kell jelentetni.

A pályázat, valamint a pályázatról és a pályázatot közzétevő honlapról szóló tájékoztatás Vajdaság AT szerveinek munkájában hivatalos használatban lévő nemzeti kisebbségi – nemzeti közösségi nyelveken is közzétehető.

A pályázat tartalmazza a pályázati kiírás alapját képező dokumentum elnevezését, a pályázat alapján odaítélésre előirányzott eszközök keretösszegét, a pályázók körét, a pályázat rendeltetését, a pályázati kérelmek rangsorolására vonatkozó mércéket, a pályázati kérelmek benyújtásának módját és határidejét, valamint a pályázati kérelmek benyújtására vonatkozó feltételek és mércék teljesítését igazoló egyéb dokumentációt.

A pályázatra benyújtott dokumentációt a Titkárság nem küldi vissza.

**Az eszközök odaítélésére jogosultak**

**3. szakasz**

Az eszközök odaítélésére a Szerb Köztársaság, az autonóm tartomány és a helyi önkormányzat által alapított, Vajdaság Autonóm Tartomány területén működő alap- és középfokú nevelési-oktatási intézmények jogosultak (a továbbiakban: felhasználók).

Az említett eszközök az alap- és középfokú oktatás színvonalának emelését célzó – a Vajdaság Autonóm Tartomány területén működő általános és középiskolák diákjainak biztonságát népszerűsítő és előmozdító – programok és projektek 2025. évi finanszírozására és társfinanszírozására irányulnak, de különösen az alábbiakra:

1. olyan projektekre/programokra, amelyek a pszichoaktív anyagokkal való visszaélés elleni védelemre, az erőszak, a bántalmazás és az elhanyagolás megelőzésére, valamint a kockázatos magatartás egyéb formáival kapcsolatos ismeretek és készségek fejlesztésére irányulnak a gyermekek és fiatalok körében, továbbá gyakorlati iskolai műhelyekre és külső védőhálózatokra (diákok, tanárok, szülők és a külső védőháló tagjai),
2. olyan projektekre/programokra, amelyek hozzájárulnak a tanárok és szülők ismereteinek és készségeinek bővítéséhez a gyermekek pszichoaktív anyagokkal való visszaéléssel szembeni védelme, az erőszak, a bántalmazás és az elhanyagolás, valamint a kockázatos viselkedés egyéb formái elleni védelem területén, beleértve a diákok biztonságát elősegítő jó gyakorlatok cseréjére irányuló projekteket is (szülők, tanárok és a külső védőháló bevonásával),
3. olyan projektekre/programokra, amelyek hozzájárulnak a faji, nemzeti, kulturális, nyelvi, vallási, társadalmi, nemi és életkori egyenlőség, a tolerancia és a sokszínűség fejlesztéséhez és tiszteletben tartásához.

**Pályázati jelentkezés**

**4. szakasz**

A pályázati kérelmet írásban, a Titkárság honlapján közzétett egységes űrlapon kell benyújtani, a pályázat közzétételétől számított 30 napnál nem rövidebb határidőn belül.

A pályázó által benyújtható kérelmek száma nincs korlátozva, kivéve, ha a pályázati kiírás másként rendelkezik.

A pályázati kérelemhez csatolandó dokumentációt a Tartományi Titkárság a pályázati kiírásban határozza meg.

A Titkárság fenntartja a jogot, hogy szükség esetén kiegészítő dokumentációt és információt kérjen a pályázótól. Amennyiben a pályázó a hiánypótlásnak 8 napon belül nem tesz eleget, a Titkárság a pályázatot hiányosnak tekinti.

A pályázati kérelmek benyújtására 2025. február 12. és 2025. március 14. között van lehetőség.

**Pályázati bizottság**

**5. szakasz**

Az oktatási ügyekért felelős tartományi titkár (a továbbiakban: tartományi titkár) a pályázat lebonyolítása céljából Bizottságot alakít.

A Bizottság tagjai kötelesek nyilatkozatot aláírni arról, hogy a bizottság munkájából és döntéséből, illetve a pályázat lebonyolításából semmilyen magánérdekük nem származik (Összeférhetetlenségi nyilatkozat).

Összeférhetetlenségről akkor van szó, ha a Bizottság tagja vagy családtagjai (házastársa, élettársa, gyermeke vagy szülője) a pályázaton részt vevő kérelmező testület vagy bármely más, a pályázattal kapcsolatban álló jogi személy foglalkoztatottjai vagy tagjai, vagy ha a kérelmezővel vagy annak kapcsolataival összefüggésben közérdekkel ellentétes anyagi vagy immateriális érdekeik állnak fenn, különösen családi kötődés, gazdasági érdek vagy egyéb közös érdek esetén.

A Bizottság tagja a pályázattal kapcsolatos első intézkedés foganatosítása előtt aláírja a nyilatkozatot.

Összeférhetetlenség megállapítása esetén a Bizottság tagja haladéktalanul értesíti a Bizottság többi tagját, és kivonja magát a Bizottság további munkája alól. Az összeférhetetlenségről a Titkárság minden esetben külön dönt, és az összeférhetetlenség megállapítása esetén új, helyettes tagot jelöl ki a Bizottságba.

**6. szakasz**

A kérelmek benyújtásának határidejét követően a Bizottság hozzáfog a kérelmek elbírálásához.

A Bizottság határozattal elveti a hiányos és szabálytalanul kitöltött kérelmeket, valamint azokat, amelyekben nem töltöttek ki minden kötelező mezőt (a nem kötelező mezők a kérelem űrlapján feltüntetésre kerültek), az aláíratlan vagy nem lepecsételt kérelmeket, illetve a késve benyújtott kérelmeket.

A Bizottság határozattal elveti a nem engedélyezett kérelmeket, éspedig:

* az illetéktelen személyek, valamint a pályázatban nem előirányzott kérelmezők által benyújtott kérelmeket,
* azokat a kérelmeket, amelyek nem vonatkoznak a jelen szabályzat 2. szakaszában foglalt pályázati rendeltetésekre,
* a felszerelés beszerzésére, beruházásra, illetve a pályázó állandó költségeire és rendes tevékenységére vonatkozó kérelmeket,
* azon pályázók kérelmét, akik az előző évben odaítélt eszközök felhasználásáról szóló jelentést nem nyújtották be, vagy akiknél a jelentésből megállapítást nyert, hogy az eszközöket nem rendeltetésszerűen használták fel, továbbá elvetésre kerülnek azon pályázók kérelmei is, akik a Titkárság előző pályázatai alapján vállalt kötelezettségeiket nem teljesítették, különösen, ha nem küldték el bizonyítékként a megvalósított tevékenységekről készült fényképeket és videókat,
* azon kérelmezők kérelmeit, akik az előző évben megvalósított programokról/projektekről szóló leíró/pénzügyi jelentést az előirányzott határidőben nem küldték meg,
* a projekt megvalósítását célzó felszerelés beszerzésére vagy karbantartására, valamint az egyéb nagyösszegű kiadásokra vonatkozó kérelmeket.

A kérelmező panasszal élhet a kérelem elutasítására vonatkozó határozattal szemben, éspedig a határozat kézhezvételétől számított 8 napon belül. A Titkárság a panaszra vonatkozó, indokolással ellátott döntését a panasz átvételét követő 15 napon belül hozza meg.

**Az eszközök odaítélésének mércéi**

**7. szakasz**

A Bizottság által megvitatott kérelmek a következő mércék szerint kerülnek rangsorolásra:

|  |  |  |
| --- | --- | --- |
| Sorszám | Mércék | Pontszám |
| 1. | A külső védőháló programtevékenységekbe való bevonásának mértéke | 0-30 |
| 2. | A célcsoport (diákok és szülők) bevonásának mértéke, amely számára a programot/projektet szánják | 0-10 |
| 3. | A nevelő-oktató munka előmozdításához hozzájáruló programok/projektek megvalósítása alkalmával szerzett eddigi tapasztalatok | 0-10 |
| 4. | Az intézmény székhelye szerinti helyi önkormányzat fejlettségi szintje | 0-10 |
| 5. | A programtevékenységek, illetve projektek egyéb finanszírozási forrásainak megléte | 0-10 |
| 6. | A Vajdaság AT költségvetéséből az előző években odaítélt eszközök sikeres felhasználása, amelyet a költségvetési eszközök rendeltetésszerű és jogszerű felhasználásáról szóló jelentés és a kapcsolódó bizonyítékok támasztanak alá | 0-10 |

**Döntéshozatal az eszközök odaítéléséről**

**8. szakasz**

A pályázatban és a szabályzatban meghatározott mércékkel összhangban a Bizottság rangsorolja a pályázókat, és javaslatot tesz a pályázatban meghatározott eszközök elosztására.

A Bizottság köteles az eszközök elosztására vonatkozó javaslatot a kérelmek benyújtására megszabott határidő lejártától számított legfeljebb 60 napon belül elkészíteni, és a rangsorolási listával együtt benyújtani a tartományi titkárnak döntéshozatalra.

**9. szakasz**

A tartományi titkár megvitatja a Bizottság javaslatát és a rangsorolási listát, majd a Bizottság javaslatának kézhezvételétől számított 30 napon belül határozattal dönt az eszközök felhasználók részére történő odaítéléséről.

A jelen szakasz 1. bekezdésében foglalt határozat végleges.

A jelen szakasz 1. bekezdésében foglalt, az odaítélt eszközökre vonatkozó táblázatos szemléltetést is tartalmazó határozatot közzé kell tenni a Tartományi Titkárság honlapján.

**Szerződéskötés**

**10. szakasz**

A Tartományi Titkárság az eszközök odaítélésére vonatkozó kötelezettségét a költségvetési rendszert szabályozó törvény értelmében szerződés alapján vállalja.

**Az odaítélt eszközök folyósítása**

**11. szakasz**

Az odaítélt eszközöket a szerződés megkötését követően, az egyedi kifizetési határozatok alapján, a Vajdaság AT költségvetésébe beáramló eszközök ütemezésével összhangban kell folyósítani.

Ha a felhasználó nem írja alá a szerződést a Titkárság által meghatározott határidőn belül, úgy kell tekinteni, hogy a benyújtott kérelmétől elállt.

Ha a Titkárság befolyásán kívül eső okok miatt a jóváhagyott támogatás nem utalható át a felhasználók számlájára, a Titkárság jogosult a szerződés felmondására.

**Az odaítélt eszközök felhasználása és a felhasználók kötelezettségei**

**12. szakasz**

A felhasználó köteles az odaítélt eszközöket rendeltetésszerűen és jogszerűen használni, a fel nem használt eszközöket pedig Vajdaság AT költségvetésébe visszajuttatni.

A felhasználó köteles az eszközök felhasználásáról szóló jelentést legkésőbb az eszközök odaítélési rendeltetésének megvalósítására meghatározott határidő lejártát követő 15 (tizenöt) napon belül benyújtani, a felelős személy által hitelesített kísérő dokumentációval együtt.

A felhasználó köteles az odaítélt eszközöket Vajdaság AT költségvetésébe visszajuttatni, ha megállapítást nyer, hogy az eszközöket nem az odaítélés rendeltetésének megvalósítására használták fel.

Ha a felhasználó a jelen szakasz 2. bekezdésében foglalt jelentést nem nyújtja be, az új programokkal, illetve pályázatokkal szétosztandó eszközökre való pályázási jogát elveszíti.

Ha gyanú merül fel, hogy egyes esetekben az odaítélt eszközöket nem rendeltetésszerűen használták fel, a Titkárság eljárást indít az illetékes költségvetési felügyelőség előtt az eszközök rendeltetés- és jogszerű felhasználásának ellenőrzése céljából.

**A megvalósítás nyomon követése**

**13. szakasz**

A Titkárság nyomon követi azon programok vagy projektek megvalósítását, amelyekre az eszközöket odaítélték.

A megvalósítás nyomon követése a következőket foglalja magában:

1. a kérelmező kötelezettségét, hogy a szerződésben meghatározott határidőn belül tájékoztassa a Titkárságot a programok vagy projektek megvalósításáról,
2. a jelentések áttekintését a Titkárság részéről,
3. a Titkárság képviselőjének monitoring látogatásait,
4. a pályázó kötelezettségét, hogy a program vagy projekt megvalósítása során keletkezett lényeges dokumentációba betekintést biztosítson a Titkárság képviselői számára,
5. adatok beszerzését a pályázótól,
6. a szerződésben előirányzott egyéb tevékenységeket.

A pályázó köteles a Titkárság részére lehetővé tenni a programok, illetve a projektek megvalósításának nyomon követését.

**14. szakasz**

A programok és projektek megvalósításának nyomon követése céljából a Titkárság monitoring látogatásokat szervezhet.

A hat hónapnál hosszabb ideig tartó programok, illetve projektek esetében, amelyekre a jóváhagyott eszközök értéke meghaladja az 500.000,00 dinárt, valamint az egy évnél hosszabb ideig tartó programok és projektek esetében a Titkárság a program vagy projekt időtartama alatt legalább egy alkalommal, illetve évente legalább egy alkalommal monitoring látogatást tesz.

A Titkárság a monitoring látogatásról jelentést készít, a látogatástól számított tíz napos határidőn belül.

**Záró rendelkezések**

**15. szakasz**

A jelen szabályzat Vajdaság Autonóm Tartomány Hivatalos Lapjában való közzétételének napján lép hatályba, és a Tartományi Oktatási, Jogalkotási, Közigazgatási és Nemzeti Kisebbségi - Nemzeti Közösségi Titkárság hivatalos honlapján is közzétételre kerül.

TARTOMÁNYI OKTATÁSI, JOGALKOTÁSI, KÖZIGAZGATÁSI ÉS NEMZETI KISEBBSÉGI – NEMZETI KÖZÖSSÉGI TITKÁRSÁG

Szám: 000414878 2025 09427 001 001 000 001

Újvidék, 2025. február 11.

 Ótott Róbert

tartományi titkár